โรคหอบหืดคร่า บรรหาร วงการเมืองช็อก
รูดม่านตํานานมังกรสุพรรณ ลูกท็อปขอลุยสานต่องานพ่อ ปชช.ร่วมอาลัยล้นศาลากลางนํ้า,ปิดตำนานมังกรสุพรรณ บรรหาร ศิลปอาชา ถึงแก่อนิจกรรม จากไปกะทันหันด้วยวัย 83 ปี หลังเข้ารับการรักษาโรคหอบหืด ด้าน ศิริราช แจงเหตุความดันลดหลอดลมไม่คลายตัว ทำให้อวัยวะภายในได้รับออกซิเจนน้อย ขณะที่มีพิธีศพสมเกียรติ โดยได้รับพระราชทานโกศไม้ 8 เหลี่ยม ฉัตรเบญจา 4 ต้นและทรงรับไว้ในพระบรมราชานุเคราะห์ พระราชทานพระพิธีธรรม 7 คืน ณ ศาลากลางน้ำ วัดเทพศิรินทราวาส ป๋าเปรม เป็นประธานพิธีพระราชทานน้ำหลวงอาบศพและวางพวงมาลาหลวง พวงมาลาพระราชทาน ท่ามกลางคนการเมืองและผู้มีชื่อเสียงในสังคมไทยร่วมส่งพวงหรีดแสดงความเสียใจล้นหลาม คนสุพรรณสุดเศร้าเสียเสาหลัก ประกาศจัด 4 จุดในจังหวัดให้คนร่วมไว้อาลัย,แวดวงการเมืองเศร้า สูญเสียนายบรรหาร ศิลปอาชา ประธานที่ปรึกษาหัวหน้าพรรคชาติไทยพัฒนา และอดีตนายกรัฐมนตรี คนที่ 21 ของไทย อย่างกะทันหัน หลังถูกส่งตัวมารักษาอาการหืดหอบกำเริบที่ รพ.ศิริราช ปิยมหาราชการุณย์ เมื่อวันที่ 21 เม.ย.ที่ผ่านมา,แพทย์ชี้ขาดออกซิเจนสุดยื้อ,ทั้งนี้ ผู้สื่อข่าวรายงานเมื่อวันที่ 23 เม.ย. ที่ รพ.ศิริราช หลังมีข่าวแพร่สะพัดมาตั้งแต่ช่วงเช้ามืดถึงการจากไปอย่างไม่มีวันกลับของนายบรรหาร ศิลปอาชา อดีตนายกรัฐมนตรี ซึ่งต่อมาในช่วงสาย รพ.ศิริราช ได้ออกแถลงการณ์ยืนยันนายบรรหารได้เสียชีวิตอย่างสงบเมื่อเวลา 04.42 น. ด้วยวัย 83 ปี 8 เดือน ต่อมา นพ.ประสิทธิ์ วัฒนาภา คณบดีคณะแพทยศาสตร์ โรงพยาบาลศิริราช มหาวิทยาลัยมหิดล แถลงข่าวรายละเอียดการถึงแก่อนิจกรรมของนายบรรหาร ศิลปอาชา ว่า นายบรรหารเป็นโรคหอบหืดอยู่แล้ว แต่เมื่อประมาณ 03.00-04.00 น.ของวันที่ 21 เม.ย. มีอาการหอบหืดกำเริบ ญาติให้ยาขยายหลอดลมแล้ว แต่อาการไม่ดีขึ้น หลอดลมบีบตัว จึงนำตัวส่งโรงพยาบาลศิริราช ปิยมหาราชการุณย์ ซึ่งระหว่างนำตัวส่งโรงพยาบาลร่างกายขาดออกซิเจนแล้ว ทางคณะแพทย์ได้นำตัวเข้าไอซียู แพทย์ต้องให้ยาขยายหลอดลม ยารักษาโรคหัวใจ และออกซิเจน ระหว่างการรักษาในโรงพยาบาลอาการทรงคงที่ตลอด แต่ต้องให้ยาทุกอย่างเหมือนเดิม เพื่อดูว่าร่างกายตอบสนองหรือไม่ เมื่อได้รับออกซิเจนแล้วอวัยวะต่างๆจะฟื้นตัวหรือไม่ ซึ่งคนที่เป็นโรคหอบหืดเมื่อให้ยาขยายหลอดลมแล้วจะมีอาการดีขึ้น แต่ในกรณีของผู้สูงอายุถ้าร่างกายขาดออกซิเจนไปแล้วแม้ว่าจะได้รับออกซิเจนเข้ามาในร่างกาย แต่เซลล์ต่างๆบางครั้งจะไม่ฟื้นตัว หรือฟื้นตัวลำบากกระทั่งเวลาเที่ยงคืนของวันที่ 22 เม.ย. เกิดภาวะความดันตก แพทย์พยายามให้การช่วยเหลือเต็มที่ ให้ยาต่างๆ แต่ร่างกายตอบสนองน้อยลงจนกระทั่งถึงแก่อนิจกรรมเมื่อเวลา 04.42 น. วันที่ 23 เม.ย.,ลูกมาพร้อมหน้ารับศพ,ต่อมาในเวลา 13.30 น. ที่แผนกนิติเวช รพ.ศิริราช น.ส.กัญจนา ศิลปอาชา บุตรสาวคนโต พร้อม น.ส.ภัคณีรัศ (ปาริชาติ) ศิลปอาชา บุตรสาวคนรอง และนายวราวุธ ศิลปอาชา บุตรชายคนเล็ก เดินทางมารับร่างนายบรรหาร ผู้เป็นบิดา เพื่อนำไปบำเพ็ญกุศล และประกอบพิธีพระราชทานน้ำหลวงอาบศพ ยังวัดเทพศิรินทราวาส โดยบรรยากาศเต็มไปด้วยความเศร้าโศกมีญาติพี่น้องและบุคคลที่ให้ความเคารพนับถือนายบรรหาร มารอส่งจำนวนมาก โดยนายวราวุธถือกระถางธูปเดินนำออกมา ตามด้วย น.ส.กัญจนา กับ น.ส.ภัคณีรัศ จากนั้นเจ้าหน้าที่ รพ.เคลื่อนย้ายร่างของนายบรรหารออกมาขึ้นรถตู้ยี่ห้อโตโยต้า สีบรอนซ์เทา หมายเลขทะเบียน ฮม 7001 กรุงเทพมหานคร ออกจาก รพ.ศิริราช โดยครอบครัวขอความเป็นส่วนตัว และขอความร่วมมือสื่อมวลชนงดบันทึกภาพระหว่างการเคลื่อนย้ายศพ,พระราชทานโกศ 8 เหลี่ยม,ผู้สื่อข่าวรายงานว่า ขบวนเชิญร่างนายบรรหาร มาถึงที่ศาลากลางน้ำ วัดเทพศิรินทราวาสฯ ในเวลา 13.49 น. โดยมีคุณหญิงแจ่มใส ศิลปอาชา ภรรยานายบรรหาร สมาชิกในครอบครัว และสมาชิกพรรคชาติไทยพัฒนามาร่วมงานอย่างพร้อมเพรียง โดยพูดเป็นเสียงเดียวกันว่า รู้สึกช็อกกับเรื่องที่เกิดขึ้น และในการนี้ พระบาทสมเด็จพระเจ้าอยู่หัวทรง พระกรุณาโปรดเกล้าฯ พระราชทานโกศไม้ 8 เหลี่ยม พร้อมฉัตรเบญจา (ฉัตร 5 ชั้น) 4 ต้น ปี่กลองชนะประโคมเวลา พร้อมทั้งทรงรับไว้ในพระบรมราชา– นุเคราะห์ และพระราชทานพระพิธีธรรมสวดพระอภิธรรมเป็นเวลา 7 คืน (วันที่ 23-29 เม.ย.) จากนั้น ครอบครัวจะสวดพระอภิธรรมต่ออีก 7 วัน รวม 14 วัน,บิ๊กจิ๋ว–ปู–มาร์ค แสดงความเสียใจ,ทั้งนี้ หลังข่าวการถึงแก่อนิจกรรมของนายบรรหาร เผยแพร่ออกไป ก็มีบุคคลในแวดวงการเมืองร่วมแสดงความเสียใจและอาลัยต่อการจากไปของนายบรรหาร โดย พล.อ.ชวลิต ยงใจยุทธ อดีตนายกรัฐมนตรี คนที่ 22 ของไทยเปิดเผยที่ จ.นครพนม ว่ารู้สึกเสียใจ ในการจากไปของนายบรรหาร และรู้สึกเสียดายที่คนดีมีฝีมือในเรื่องการพัฒนาไม่คิดว่าจะจากไปเร็วขนาดนี้ ขณะที่ น.ส.ยิ่งลักษณ์ ชินวัตร อดีตนายกรัฐมนตรี คนที่ 28 โพสต์เฟซบุ๊กระบุว่า นับเป็นการสูญเสียที่ประเมินค่าไม่ได้ พร้อมชื่นชมนายบรรหาร เป็นคนที่มุ่งมั่น ทุ่มเท ใส่ใจดูแลทุกข์สุขของประชาชนอย่างเต็มกำลัง พัฒนาและสร้างความเจริญในแต่ละพื้นที่ ซึ่งถือว่าเป็นผู้ที่ทำคุณูปการให้กับประเทศมากมาย และขอสิ่งศักดิ์สิทธิ์ในสากลโลกจงนำดวงวิญญาณของท่านไปสู่สุคติ เช่นเดียวกับนายองอาจ คล้ามไพบูลย์ รองหัวหน้าพรรคประชา– ธิปัตย์ ที่ร่วมไว้อาลัยต่อครอบครัวนายบรรหาร ถือเป็นการสูญเสียนักการเมืองอาวุโสอีกคนหนึ่งของการเมืองไทย และนายอภิสิทธิ์ เวชชาชีวะ หัวหน้าพรรคประชาธิปัตย์ ที่อยู่ระหว่างการเดินทางไปต่างประเทศ ได้ฝากแสดงความเสียใจต่อครอบครัวศิลปอาชาต่อการถึงแก่อนิจกรรมของนายบรรหารด้วย,บิ๊กตู่ สูญเสียนักการเมืองอาวุโส,ด้าน พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ขอแสดงความอาลัยและความเสียใจไปยังครอบครัวศิลปอาชาทุกท่าน เพราะถือเป็นการสูญเสียนักการเมืองอาวุโสที่มีบทบาททางการเมืองไทยมาอย่างต่อเนื่องยาวนาน,สวดส่งวิญญาณสู่สวรรค์,สำหรับบรรยากาศใน จ.สุพรรณบุรี หลังทราบข่าวการจากไปของนายบรรหาร ศิลปอาชา ปรากฏว่าที่บริเวณอุทยานมังกรสวรรค์ ศาลเจ้าพ่อหลักเมืองจังหวัดสุพรรณบุรี แหล่งท่องเที่ยวชื่อดังเต็มไปด้วยความเงียบเหงาและโศกเศร้า ขณะเดียวกัน นายสมชาย สุจิตต์ หลานชายของคุณหญิงแจ่มใส ศิลปอาชา ภริยาของนายบรรหาร หนึ่งในคณะกรรมการศาลเจ้าพ่อหลักเมืองที่เป็นคนใกล้ชิดที่สุดของนายบรรหาร พร้อมคณะกรรมการศาลเจ้าพ่อหลักเมืองและเจ้าหน้าที่อุทยานมังกรสวรรค์ได้นิมนต์พระสงฆ์มาประกอบพิธีทางศาสนา สวดมนต์ ทำบุญถวายเครื่องผลไม้แด่เจ้าที่ บอกกล่าวต่อฟ้าดิน องค์พระยูไลเพื่อส่งดวงวิญญาณของนายบรรหารผู้ล่วงลับไปสู่สุคติ โดยนายสมชายกล่าวว่า การสูญเสียครั้งนี้ถือเป็นการสูญเสียปูชนียบุคคลที่สำคัญของชาวสุพรรณบุรี เดิมทีวันนี้ตนและคณะกรรมการจะจัดพิธีขอพรต่อองค์พระยูไลเพื่อให้นายบรรหารมีอาการที่ดีขึ้น แต่เมื่อนายบรรหารมาด่วนจากไปเสียก่อน จึงได้เปลี่ยนมาเป็นพิธีกราบส่งดวงวิญญาณท่านสู่สรวงสวรรค์แทน และพวกเราทุกคนได้ปฏิญาณตนให้สัญญาว่าจะสืบสานงานต่อจากนายบรรหารพัฒนาจังหวัดสุพรรณบุรีให้เจริญรุ่งเรืองยิ่งขึ้นไปดังเจตนารมณ์ของนายบรรหาร,เผยยังสร้างพระยูไลไม่เสร็จ,นายธงชัย ลิ้มศรีเจริญ อายุ 66 ปี รองประธานศาลเจ้าพ่อหลักเมือง ซึ่งเป็นคนที่ทำงานใกล้ชิดกับนายบรรหารในการพัฒนาศาลเจ้าพ่อหลักเมืองมาอย่างยาวนานหลายสิบปี เปิดเผยว่า รู้สึกช็อกและเสียใจเป็นอย่างมากในการจากไปของนายบรรหาร สิ่งที่นายบรรหารเป็นห่วงมากคือการสร้างองค์พระยูไลที่เหลืออีกประมาณ 20 เปอร์เซ็นต์ แต่นายบรรหารมาด่วนจากไปเสียก่อน ไม่ทันได้เห็นความยิ่งใหญ่ตามที่นายบรรหารตั้งใจไว้ อย่างไรก็ตาม ตนและคณะกรรมการทุกคนจะร่วมมือร่วมใจกันทำให้สำเร็จตามเวลาที่นายบรรหารตั้งใจเอาไว้ที่จะให้แล้วเสร็จภายในปีนี้ ซึ่งขณะนี้เหลือเพียงแค่การตกแต่งภายในเท่านั้น,แม่ค้าหวยสลดเสียผู้มีพระคุณ,ส่วนนางเป้า อาภารัตน์ อายุ 69 ปี แม่ค้าขายลอตเตอรี่หน้าศาลเจ้าพ่อหลักเมือง กล่าวด้วยอาการที่เศร้าโศกว่า นายบรรหารเมตตาให้ตนมาขายลอตเตอรี่ที่ศาลเจ้าพ่อตั้งแต่ปี 2540 นายบรรหารเป็นคนที่มีอัธยาศัยดีมากไม่ถือตัว ทุกครั้งที่นายบรรหารมาทำงานที่ศาลเจ้าพ่อ เมื่อผ่านมาจะแวะทักทายว่า เป็นไงขายดีมั้ย ให้กำลังใจมาตลอด ตนและครอบครัวรู้สึกเสียใจจนพูดไม่ออกถึงการสูญเสียผู้มีพระคุณแก่ตนและครอบครัวครั้งนี้ โดยเฉพาะนายบรรหารถือเป็นนักพัฒนาที่ทำให้สุพรรณบุรีเจริญรุ่งเรืองได้อย่างทุกวันนี้ เอาจริงเอาจังมุ่งมั่นในการทำงาน และทำงานเพื่อชาวสุพรรณบุรีจนถึงวาระสุดท้ายของชีวิต ตนขอให้ดวงวิญญาณของนายบรรหารจงไปสู่สรวงสวรรค์,จัด 4 จุดให้คนสุพรรณไว้อาลัย,ส่วนที่หน้าวิหารหลวงพ่อโต วัดป่าเลไลยก์วรวิหาร อ.เมืองสุพรรณบุรี ผู้สื่อข่าวรายงานว่า ว่าที่ ร.ต.สุพีร์พัฒน์ จองพานิช ผวจ.สุพรรณบุรี นายวีระศักดิ์ วิจิตรแสงสี นายภิภพ บุญธรรม รอง ผวจ.และนายสรชัด สุจิตต์ อดีต ส.ส.สุพรรณบุรี นำข้าราชการ พ่อค้า ประชาชนชาวสุพรรณบุรีกว่า 500 คนแต่งชุดขาวดำ ประกอบพิธีสวดมนต์ ทำบุญตักบาตร ข้าวสารอาหารแห้ง พระสงฆ์ 108 รูป นำโดยพระเทพสุวรรณโมลี เจ้าอาวาสวัดป่าเลไลยก์วรวิหารและที่ปรึกษาเจ้าคณะจังหวัดสุพรรณบุรี เพื่ออุทิศส่วนบุญกุศลให้กับนายบรรหาร ศิลปอาชา ท่ามกลางบรรยากาศที่ร้อนเกือบ 40 องศา จากนั้น ว่าที่ ร.ต.สุพีร์พัฒน์ เปิดเผยว่า เดิมพิธีที่จัดขึ้นในครั้งนี้จะเป็นการทำบุญถวายสังฆทานส่งผลบุญเพื่อต่ออายุให้กับนายบรรหารให้หายจากอาการป่วยโดยเร็ว แต่เมื่อนายบรรหารมาจากไปเมื่อช่วงเช้ามืดที่ผ่านมาจึงได้เปลี่ยนมาเป็นการทำบุญเพื่ออุทิศส่วนบุญส่วนกุศลให้กับนายบรรหารแทน พร้อมกันนี้ จากการประชุมทุกฝ่ายมีมติให้จัดสถานที่ให้ชาวสุพรรณบุรีที่ไม่สะดวกในการเดินทางร่วมพิธีศพที่กรุงเทพฯ ได้ร่วมไว้อาลัย 4 แห่งคือ 1.หอเกียรติยศนายบรรหาร ศิลปอาชา หลังโรงละครแห่งชาติภาคตะวันตก 2.สวนเฉลิมภัทรราชินี หอคอยบรรหาร-แจ่มใส 3.พิพิธภัณฑ์ลูกหลานพันธุ์มังกร ในบริเวณศาลเจ้าพ่อหลักเมือง และ 4.บึงฉวากเฉลิมพระเกียรติ อ.เดิมบางนางบวช โดยทั้ง 4 จุด เป็นจุดที่นายบรรหารได้สร้างไว้ให้กับชาวสุพรรณบุรี,เดินหน้าสานต่อผลงานที่ค้าง,พ่อเมืองสุพรรณบุรีกล่าวต่อไปว่า หลังจากเสร็จพิธีสวดพระอภิธรรมศพที่วัดเทพศิรินทร์ในวันที่ 2 พ.ค.นี้ ซึ่งอยู่ในพระบรมราชานุเคราะห์แล้ว จะหารือกันในทุกภาคส่วนสุพรรณบุรีว่าจะดำเนินการจัดงานเพิ่มที่สุพรรณบุรีหรือไม่อย่างไร ในส่วนของงานโครงการต่างๆ ที่นายบรรหารทำค้างไว้ ไม่น่าจะมีปัญหาอะไร เนื่องจากนายบรรหารวางรากฐานไว้อย่างดีและแข็งแรงด้วย ที่ผ่านมาเป็นการดำเนินการในนามของมูลนิธิบรรหาร-แจ่มใส ซึ่งมีระบบ ระเบียบแบบแผนที่ชัดเจนโปร่งใสมีคณะกรรมการดำเนินการมาตลอด จึงไม่น่าเป็นห่วง เพียงแค่ทุกคนร่วมมือร่วมแรงร่วมใจดำเนินงานต่อให้สำเร็จตามเจตนารมณ์ของนายบรรหารให้ดีที่สุดเท่านั้น,ประภัตร บินด่วนกลับจากจีน,ส่วนนายประภัตร โพธิสุธน อดีต รมว.เกษตรและสหกรณ์ นักการเมืองคู่ใจของนายบรรหารที่อยู่ระหว่างการเดินทางไปศึกษาดูงานที่ประเทศจีน เปิดเผยผ่านทางโทรศัพท์ว่า พอทราบข่าวถึงกับช็อก ไม่นึกว่านายบรรหารที่ตนเคารพรักและให้ความนับถือมาอย่างยาวนานเกือบ 40 ปี จะจากไปรวดเร็วแบบนี้ เพราะเมื่อวันสงกรานต์ที่ผ่านมาตนยังเป็นผู้กล่าวนำอวยพรให้นายบรรหารอยู่เลย ทำให้ตอนนี้ตนยกเลิกกำหนดการดูงานที่เหลือทั้งหมดแล้วบินกลับในทันที,สูญเสียเสาหลักของบ้านเมือง,นายประภัตรเผยต่อไปว่า สำหรับนายบรรหาร ถือเป็นเสาหลักของชาวสุพรรณบุรีทุกคน รวมทั้งยังเป็นเสาหลักของอดีตพรรคชาติไทย พรรคชาติไทยพัฒนา และยังเป็นเสาหลักของบ้านเมืองด้วย ทั้งนี้นักการเมืองส่วนใหญ่ทั้งอดีตและปัจจุบันจะผ่านการอยู่ร่วมกับนายบรรหาร มาแทบทั้งสิ้น ทุกคนรู้ดีว่านายบรรหารจริงๆแล้วเป็นคนใจดี ห่วงลูกพรรคทุกคนคอยให้กำลังใจ รวมถึงแนะนำการแก้ไขปัญหาให้กับลูกพรรค แนะนำการแก้ไขปัญหาบ้านเมืองให้กับรัฐบาลทุกครั้งที่เกิดวิกฤติมาตลอด จึงถือได้ว่านายบรรหาร เป็นบุคคลที่สำคัญของบ้านเมือง ของนักการเมือง และของชาวสุพรรณบุรีทั้งมวล ลงมาช่วยแก้ไขปัญหาให้กับคนยากจนและเกษตรกรอย่างต่อเนื่อง สำหรับตนยังไงจะไม่มีวันลืมและจะนึกถึงบุญคุณของนายบรรหารที่เป็นเสาหลักของแผ่นดินตลอดไปตามสโลแกนของนายบรรหารคือ สัจจะ กตัญญู เช่นเดียวกับนายจองชัย เที่ยงธรรม อดีต รมช.คมนาคม ลูกพรรคก้นกุฏิของนายบรรหารอีกคนกล่าวว่า ต้องยอมรับว่าเสียใจอย่างสุดซึ้ง และเสียดายแทนคนไทยทั้งมวลโดยเฉพาะคนสุพรรณบุรี ถึงเวลานี้ตนยังมองไม่เห็นว่าจะมีใครมาเป็นตัวแทนของนายบรรหารรวมทั้งมาสานต่องานจากนายบรรหารได้,42 ปีบนเส้นทางการเมือง,สำหรับประวัติของนายบรรหาร ศิลปอาชา หรือชื่อเดิมคือนายเต็กเซียง แซ่เบ๊ เกิดเมื่อวันที่ 19 ส.ค.2475 ที่ จ.สุพรรณบุรี เป็นบุตรคนที่ 4 ในจำนวน 6 คน ของนายเซ่งกิม และนางสายเอ็งแซ่เบ๊ นายบรรหาร จบการศึกษาชั้นปริญญาตรี คณะนิติศาสตร์ มหาวิทยาลัยรามคำแหง เมื่อปี 2529 และศึกษาต่อปริญญาโท คณะนิติศาสตร์ มหา วิทยาลัยเดียวกัน สมรสกับคุณหญิงแจ่มใส ศิลปอาชา มีบุตร-ธิดา รวม 3 คน คือ น.ส.กัญจนา ศิลปอาชา น.ส.ภัคณีรัศ ศิลปอาชา (ชื่อเดิม น.ส.ปาริชาต) และนายวราวุธ ศิลปอาชา นายบรรหารเริ่มเข้าสู่แวดวงการเมืองจากการชักชวนของ พล.ต.บุญเอื้อ ประเสริฐสุวรรณ ตั้งแต่มีการก่อตั้งพรรคชาติไทยเมื่อปี 2517 นายบรรหาร ได้รับการเลือกตั้งเป็น ส.ส. จังหวัดสุพรรณบุรี 11 สมัย และเคยดำรงตำแหน่งทางการเมืองที่สำคัญหลายต่อหลายครั้งในหลายรัฐบาล อาทิ รมว.เกษตรและสหกรณ์ รมว.คมนาคม รมว.อุตสาหกรรม รมว.มหาดไทย รมว.คลัง ปี 2536 นายบรรหารได้รับตำแหน่ง เป็นหัวหน้าพรรคชาติไทย ก่อนขึ้นดำรงตำแหน่งเป็น นายกรัฐมนตรีคนที่ 21 ของไทย เมื่อวันที่ 13 ก.ค. 2538,นายบรรหาร ศิลปอาชา เป็นนักการเมืองผู้มีฐานเสียงหนาแน่นที่สุดในจังหวัดสุพรรณบุรี ได้รับฉายา มังกรการเมือง และ มังกรสุพรรณ จากความเป็นนักการเมืองเจ้าถิ่น พัฒนาจังหวัดสุพรรณบุรีให้เป็นจังหวัดที่น่าอยู่ นอกจากนี้ ยังเป็นผู้จัดสร้างพิพิธภัณฑ์ลูกหลานพันธุ์มังกร (อุทยานมังกรสวรรค์) บริเวณศาลเจ้าพ่อหลักเมือง จังหวัดสุพรรณบุรี เพื่อนำเสนอเรื่องราวความเป็นมาของชาวจีนในประเทศ ไทย ตลอดจนประวัติศาสตร์และอารยธรรมจีน,แห่รดน้ำศพแน่นศาลาฯ,จากนั้นในเวลา 15.00 น. ครอบครัวศิลปอาชา เปิดให้บุคคลทั่วไปเข้ารดน้ำศพนายบรรหาร โดยมีคุณหญิงแจ่มใส ศิลปอาชา และครอบครัว เป็นประธานในพิธี ทำให้บนศาลากลางน้ำเนืองแน่นไปด้วยประชาชนและบุคคลสำคัญทางการเมือง อาทิ นายวิษณุ เครืองาม รองนายกฯ ม.ล.ปนัดดา ดิศกุล รัฐมนตรีประจำสำนักนายกฯ นายพงศ์เทพ เทพกาญจนา นายวราเทพ รัตนากร นายประจวบ ไชยสาส์น นายสันติ พร้อมพัฒน์ นายวรวัจน์ เอื้ออภิญญกุล นายชำนิ ศักดิเศรษฐ์ นายองอาจ คล้ามไพบูลย์ นายสุวัจน์ ลิปตพัลลภ นายสุเทพ เทือกสุบรรณ นายสุรเกียรติ์ เสถียรไทย ฯลฯ เดินทางเข้าร่วมรดน้ำศพจนแน่นขนัดล้นออกมาบริเวณด้านนอกศาลากลางน้ำ โดยนายสมศักดิ์ ปริศนานันทกุล แกนนำพรรคชาติไทยพัฒนา ได้เข้าพูดคุยกับ พล.ต.จารึก อารีราชการัณย์ ที่เข้าร่วมรดน้ำศพว่าเป็นการสูญเสียที่คาดไม่ถึง เพราะปกตินายบรรหารเข้าโรงพยาบาลช่วงเช้าก็จะออกช่วงเย็น ไม่คิดว่าครั้งนี้จะจากไปกะทันหัน,นักการเมืองส่งหรีดไว้อาลัย,ขณะที่ด้านนอกศาลากลางน้ำ มีพรรคการเมือง หน่วยงานราชการและบุคคลสำคัญทยอยส่งพวงหรีดมาร่วมอาลัยจนแน่น อาทิ พล.อ.ประยุทธ์ จันทร์โอชา นายกรัฐมนตรี และหัวหน้าคณะ คสช.นายอภิสิทธิ์ เวชชาชีวะ หัวหน้าพรรคประชาธิปัตย์ พล.อ.อนุพงษ์ เผ่าจินดา รมว.มหาดไทย พล.อ.ฉัตรชัย สาริกัลยะ รมว.เกษตรและสหกรณ์ นายอภิศักดิ์ ตันติวรวงศ์ รมว.คลัง รวมทั้ง น.ส.ยิ่งลักษณ์ ชินวัตร อดีต นายกรัฐมนตรี คุณหญิงสุดารัตน์ เกยุราพันธุ์ แกนนำพรรคเพื่อไทย ตลอดจนหัวหน้าพรรคการเมือง บริษัทห้างร้านต่างๆ ขณะที่นายทักษิณ ชินวัตร อดีตนายกฯ ได้ส่งพวงหรีดดอกไม้สีขาวสลับสีแดงร่วมไว้อาลัย ส่วนนายภูมิธรรม เวชยชัย รักษาการเลขาธิการพรรคเพื่อไทย กล่าวแสดงความเสียใจอย่างสุดซึ้งต่อการถึงแก่อนิจกรรมของนายบรรหาร ศิลปอาชา อดีตนายกรัฐมนตรี พร้อมยกย่องอดีตนายกฯผู้นี้ว่าเป็นผู้อุทิศตนรับใช้บ้านเมือง และมีบทบาทสำคัญต่อการพัฒนาประชาธิปไตยในช่วงปี พ.ศ.2540 จนเป็นที่ยอมรับกันว่าท่านได้เปิดโอกาสให้ประชาชนและภาคีเครือข่ายต่างๆ ร่วมกันสร้างและผลักดันรัฐธรรมนูญที่มีความเป็นประชาธิปไตยฉบับหนึ่งในประวัติศาสตร์การเมืองไทย นอกจากนั้นท่านยังเป็นผู้ที่มีบทบาทสำคัญในการใส่ใจปัญหาประชาชนในท้องถิ่น และมุ่งพัฒนาบ้านเกิดของท่านเป็นอย่างดียิ่งจนเป็นที่ประจักษ์แก่สังคม,พล.อ.เปรม เชิญน้ำหลวงอาบศพ,ต่อมาเวลา 17.30 น. พระบาทสมเด็จพระเจ้า อยู่หัวทรงพระกรุณาโปรดเกล้าฯให้ พล.อ.เปรม ติณสูลานนท์ ประธานองคมนตรีและรัฐบุรุษ เป็นประธานในพิธีพระราชทานน้ำหลวงอาบศพและวางพวงมาลาหลวงกับพวงมาลาพระราชทานของสมเด็จพระนางเจ้าฯ พระบรมราชินีนาถ สมเด็จพระเทพรัตนราชสุดาฯ สยามบรมราชกุมารี สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี พระเจ้าวรวงศ์เธอ พระองค์เจ้าโสมสวลี พระวรราชา ทินัดดามาตุ พระเจ้าหลานเธอ พระองค์เจ้าสิริภา จุฑาภรณ์ และพระเจ้าหลานเธอ พระองค์เจ้าอทิตยาทร กิติคุณ หน้าหีบศพนายบรรหาร ศิลปอาชา อดีตนายกรัฐมนตรี จากนั้นได้มีพระพิธีธรรม สวดพระอภิธรรมเป็นคืนแรก ซึ่งมีบุคคลสำคัญในแวดวงการเมืองเข้าร่วมพิธีเนืองแน่นท่ามกลางบรรยากาศเศร้าสลด ทั้งนี้ มีรายงานจากพรรคเพื่อไทยว่าในวันที่ 25 เม.ย.นี้ นายสมชาย-นางเยาวภา วงศ์สวัสดิ์ น.ส.ยิ่งลักษณ์ ชินวัตร จะนำคณะกรรมการบริหารพรรคเพื่อไทย ร่วมงานศพนายบรรหาร และหลังครบพระบรมราชานุเคราะห์ 7 วัน พรรคเพื่อไทยจะร่วมเป็นเจ้าภาพงานในวันที่ 30 เม.ย.นี้,เซียนหวยรีบซื้อเก็บเลข 83,ผู้สื่อข่าวรายงานอีกว่า ที่บริเวณหน้าศาลากลางน้ำ ได้มีแม่ค้าลอตเตอรี่เดินนำแผงลอตเตอรี่มาวางขาย และมีคนให้ความสนใจถามหาซื้อเลข 83 ที่เป็นเลขอายุของนายบรรหาร เพื่อนำไปลุ้นเสี่ยงโชค เนื่องจากถือว่าเป็นบุคคลสำคัญระดับประเทศ เพราะเป็นอดีตนายกรัฐมนตรี และได้สร้างคุณประโยชน์ ให้ จ.สุพรรณบุรี มากมาย จากการสอบถามนางสมจิตร สุขศรี แม่ค้าที่เดินเร่ขายลอตเตอรี่ในวัด เผยว่าเลข 83 มีคนถามหาซื้อตั้งแต่ช่วงเช้า หลังทราบว่านายบรรหารเสียชีวิต ทำให้เลขนี้ขายดี เพราะคนไทยนิยมเอาเลขที่เกี่ยวกับคนสำคัญไปเสี่ยงโชค เหมือนหลายงวดที่ผ่านมาเคยออกเลขทะเบียนรถของนายกรัฐมนตรี และอดีตนายกฯหลายครั้ง,ชวนคนสุพรรณแต่งดำ,นอกจากนี้ พบว่าคนบันเทิงที่เป็นคนสุพรรณบุรีหลายคนใช้โซเชียลมีเดียเป็นช่องทางในการแสดงความเสียใจต่อการจากไปแบบกะทันหันของนายบรรหาร ศิลปอาชา อาทิ เปา-เปาวลี พรพิมล นักร้องลูกทุ่งสายเลือดสุพรรณ ที่โพสต์ข้อความไว้อาลัยลงในอินสตาแกรมส่วนตัวในฐานะเป็นลูกหลานชาวสุพรรณฯ ที่มีโอกาสได้ร้องเพลงให้ท่านฟังมาตั้งแต่เรียนชั้น ม.1 ที่ โรงเรียนบรรหารแจ่มใสวิทยา 3 ส่วน กัน-นภัทร อินทร์ใจเอื้อ หรือกัน เดอะสตาร์ นักร้องนักแสดงชื่อดัง ก็รู้สึกช็อกกับข่าวการจากไปของนายบรรหาร พร้อมยกย่องเป็นบุคคลตัวอย่าง เป็นนักพัฒนาที่แท้จริง เช่นเดียวกับสาวเมืองสุพรรณ มะนาว-ศรศิลป์ มณีวรรณ์ ที่โพสต์ข้อความขอแสดงความเสียใจอย่างสุดซึ้งและขอร่วมไว้อาลัยกับการจากไปของนายกรัฐมนตรีคนที่ 21 เช่นกัน ขณะที่เฟซบุ๊กของคนสุพรรณบุรีได้เขียนไว้อาลัยในการจากไปของนายบรรหารแทบทุกเฟซ รวมถึงเชิญชวนชาวสุพรรณบุรีให้พร้อมใจกันใส่เสื้อสีดำเป็นการไว้อาลัย โดยเฉพาะเฟซบุ๊กของกลุ่มกองเชียร์สุพรรณบลัด เจ้าของเฟซที่เป็นหนึ่งในแกนนำของกองเชียร์สุพรรณบลัด ซึ่งใช้ชื่อว่า โอตง สุพรรณบลัด ได้โพสต์ข้อความเชิญชวนให้แฟนบอลสุพรรณบลัดทุกกลุ่มพร้อมใจกันใส่เสื้อสีดำไปเชียร์ฟุตบอลสโมสรสุพรรณบุรี เอฟซีที่จะลงเตะฟุตบอลไทยลีกในแมตช์ที่จะไปเยือนทีมสโมสรบีบีซียูที่สนามฟุตบอลเฉลิมพระเกียรติเทศบาลนครนนทบุรี ในวันที่ 24 เม.ย.นี้ และแมตช์ที่จะเปิดบ้านสนามกีฬากลางจังหวัดสุพรรณบุรีลงเตะกับสโมสรชัยนาท ฮอร์นบิล ในวันที่ 27 เม.ย.นี้,ไม่นำศพกลับสุพรรณฯ,ต่อมาเวลา 18.45 น. ที่วัดเทพศิรินทราวาสราชวรวิหาร นายสมศักดิ์ ปริศนานันทกุล ที่ปรึกษาหัวหน้าพรรคชาติไทยพัฒนา ให้สัมภาษณ์ถึงวันที่จะไม่มีนายบรรหาร แต่จะยังมีพรรคชาติไทยพัฒนาต่อไป พวกเรายืนยันจะเคียงบ่าเคียงไหล่ทำงานเพื่อประเทศต่อไป และสำหรับกำหนดการพิธีสวดพระอภิธรรมนายบรรหาร จะไม่เคลื่อนย้ายไปที่ จ.สุพรรณบุรี เนื่องจากพระบาทสมเด็จพระเจ้าอยู่หัว ทรงรับอยู่ในพระบรมราชานุเคราะห์เป็นเวลา 7 วัน หลังจากวันที่ 29 เม.ย. อาจจะมีการเคลื่อนย้ายจากศาลากลางน้ำไปยังศาลา 1 เพื่อสวดพระอภิธรรมต่อไปเป็นเวลา 7 วัน หลังจากวันที่ 7 พ.ค. จะประกอบพิธีบรรจุศพ และเก็บศพไว้เป็นเวลา 100 วัน และจะมีพิธีสวดพระอภิธรรมเมื่อครบกำหนด 50 วัน เป็นเวลา 1 คืน และเมื่อครบ 100 วันจะสวดพระอภิธรรมอีก 1 คืน ซึ่งถือเป็นพระมหากรุณาที่คุณอันยิ่งใหญ่ที่มีให้แก่ครอบครัวศิลปอาชา,ลูกท็อป ลั่นสานต่องานพ่อ,ด้านนายวราวุธ ศิลปอาชา บุตรชายของนายบรรหาร ให้สัมภาษณ์ว่า ทางครอบครัวรู้สึกปลื้มปีติในพระมหากรุณาธิคุณ ที่พระบาทสมเด็จพระเจ้าอยู่หัว พระราชทานให้ ที่ผ่านมาทุกคนเห็นพ่อทำงานมาโดยตลอด เมื่อพ่อจากไปแล้วก็ขอให้ไปในที่สบาย อย่ากังวลอะไรทั้งสิ้น หากพ่ออยากไปเยี่ยมเมืองสุพรรณก็สามารถไปได้ทุกที่ที่รู้สึกสบายใจ ขอให้พ่อมีความสุข และในฐานะลูกชายเชื่อว่าคนสุพรรณฯ ต่างให้ความคาดหวังและอาจสงสัยว่าตนจะทำได้เหมือนพ่อหรือไม่ ยืนยันว่าจะทำให้ดีที่สุด และเพราะอยู่ในการเมืองมาโดยตลอดตั้งแต่เด็กๆที่ผ่านมา นายกรัฐมนตรีผู้ใหญ่ในบ้านเมืองหลายคนให้ความเอ็นดูมาโดยตลอด จากนี้เมื่อนายบรรหารไม่อยู่แล้ว อยากขอความเอ็นดูเหมือนเช่นที่ผ่านมาและขอสัญญาว่าจะทำหน้าที่เพื่อประเทศชาติให้ดีที่สุด,วิษณุ อาลัย บรรหาร,ขณะที่ นายวิษณุ เครืองาม รองนายกรัฐมนตรี เปิดเผยถึงอนิจกรรมของนายบรรหาร ศิลปอาชา อดีตนายกรัฐมนตรี ว่า รู้สึกตกใจและขอแสดงความเสียใจต่อครอบครัวศิลปอาชา ตนเคยร่วมงานกับนายบรรหารในช่วงที่เป็นนายกรัฐมนตรีอยู่ประมาณ 1 ปี ได้เห็นถึงความขยัน ซึ่งเป็นลักษณะพิเศษที่อาจมีต่างจากนักการเมืองคนอื่นๆ งานใดที่ตั้งใจจะทำ ต้องใช้คำว่าเกาะติดไม่ปล่อย เลยกลายเป็นที่มาของคำที่พูดกันว่าล้วงลูก แต่ความจริงตนเห็นว่าไม่ใช่การล้วงลูก แต่เป็นลักษณะนิสัยส่วนตัวที่เกาะติดแม้กระทั่งในรายละเอียด,เมื่อครั้งท่านนำรายชื่อคณะรัฐมนตรีขึ้นทูลเกล้าทูลกระหม่อมถวายพระบาทสมเด็จ พระเจ้าอยู่หัว ผมจำได้แม่นยำว่า พระบาทสมเด็จ พระเจ้าอยู่หัว ทอดพระเนตรแล้วรับสั่งสั้นๆ ประโยคหนึ่ง ซึ่งคุณบรรหารภูมิใจมากคือ ทำได้เรียบร้อยดี ถือว่าเป็นความภาคภูมิใจของคุณบรรหาร แล้วท่านเป็นคนจงรักภักดี อะไรที่เป็นการสนองพระราชดำริหรือเป็นการทำให้เห็นถึงความจงรักภักดี ท่านจะทำอย่างสุดใจ นายวิษณุกล่าวและว่า การที่คุณบรรหารได้มีโอกาสเข้าเฝ้าฯเพื่อถวายรายชื่อรัฐมนตรีครั้งหนึ่งนั้น ตนมีโอกาสติดตามไปด้วย พระเจ้าอยู่หัวรับสั่งถามว่า นายกฯหนักใจอะไรมั้ย คุณบรรหารก็กราบพระบาทว่า ข้าพเจ้าไม่เคยเป็นนายกฯ ก็หนักใจว่าไม่รู้ทำอย่างไร แล้วไม่รู้จะทำได้ดีหรือไม่ พระเจ้า อยู่หัวทรงพระสรวล แล้วรับสั่งว่า คุณบรรหารทำยังไงกับเมืองสุพรรณฯ ก็ช่วยทำอย่างเดียวกันกับประเทศไทยก็แล้วกัน ถือเป็นพระราชดำรัสที่คุณบรรหารรับใส่เกล้าใส่กระหม่อมและตั้งใจที่จะปฏิบัติมาตลอดช่วงเวลาที่ดำรงตำแหน่งนายกฯ ผมรู้สึกโชคดีที่ได้ทำงานกับท่านด้วยในสมัยนั้น
ปิดตำนานมังกรสุพรรณ บรรหาร ศิลปอาชา ถึงแก่อนิจกรรม จากไปกะทันหันด้วยวัย 83 ปี หลังเข้ารับการรักษาโรคหอบหืด ด้าน ศิริราช แจงเหตุความดันลดหลอดลมไม่คลายตัว 
ข่าวหน้า1,บรรหาร ศิลปอาชา,โรคหอบหืด,ศิริราช,ออกซิเจน,กัญจนา ศิลปอาชา,พระราชทานน้ำหลวงอาบศพ,ข่าว,ไทยรัฐฉบับพิมพ์